30.6.2022
SK
Úradný vestník Európskej únie
C 251/91 Streda 15. decembra 2021
13. opakuje, že je potrebné odstrániť politické a administratívne väzby na organizovanú trestnú činnosť prostredníctvom jasných protikorupčných záruk a účinného stíhania prípadov korupcie vysokopostavených osôb; žiada EÚ, aby zvýšila podporu na konsolidáciu verejnej správy založenej na zásluhách; je veľmi znepokojený správami a obvineniami z prepojení medzi vysokopostavenými politickými predstaviteľmi a organizovanými zločineckými skupinami, zatiaľ čo súdny systém je pri objasňovaní týchto tvrdení neúčinný; zdôrazňuje, že stavebníctvo na západnom Balkáne patrí k sektorom, ktoré sú najzraniteľnejšie voči organizovanej trestnej činnosti a korupcii;
14. so znepokojením konštatuje, že zločinecké skupiny využívajú krízu spôsobenú pandémiou ochorenia COVID-19, a to aj zneužívaním priameho verejného obstarávania základného zdravotníckeho vybavenia a služieb pre infraštruktúru zdravotnej starostlivosti, prostredníctvom predaja falšovaných COVID preukazov a zvýšenej miery úžerníckych praktík; vyzýva orgány západného Balkánu, aby prijali opatrenia proti falšovaným vakcínam a očkovacím preukazom; vyzýva Komisiu, aby prepojila rozpočtovú podporu s jasnými cieľmi v oblasti boja proti korupcii; zdôrazňuje, že na tento účel treba vytvoriť spoľahlivé mechanizmy na monitorovanie vykonávania rozpočtovej podpory;
15. pripomína, že v nástroji IPA III sa stanovuje silná podmienenosť a že v prípade výraznej regresie alebo pretrvávajúceho nedostatočného pokroku v oblasti tzv. základných zásad, najmä v oblasti právneho štátu a základných práv vrátane boja proti korupcii a organizovanej trestnej činnosti, sa financovanie musí upraviť alebo dokonca pozastaviť; zdôrazňuje, že je vo vlastnom bezpečnostnom záujme EÚ a je to jej zodpovednosť zaručiť, aby sa finančné prostriedky EÚ nepoužívali kontraproduktívne a neposilňovali klientelistické siete skorumpovaných politikov a privilegovaných podnikov;
16. konštatuje, že väzby medzi organizovanou trestnou činnosťou, politikou a podnikmi existovali ešte pred rozpadom Juhoslávie a pretrvávajú od 90. rokov minulého storočia; odsudzuje zjavný nedostatok vôle zodpovedných orgánov otvoriť archívy bývalých Juhoslávie; opakovane preto požaduje otvorenie archívov bývalej Juhoslávie a najmä udelenie prístupu k spisom bývalej juhoslovanskej tajnej služby (UDBA) a tajnej služby Juhoslovanskej ľudovej armády (KOS) a žiada, aby sa spisy vrátili príslušným vládam, ak o ne požiadajú;
17. zdôrazňuje význam spolupráce a výmeny spravodajských informácií s členskými štátmi, s medzinárodnými partnermi, ako sú Spojené štáty americké, Kanada a Spojené kráľovstvo, ako aj s medzinárodnými organizáciami, ako je NATO, GRECO, Organizácia pre bezpečnosť a spoluprácu v Európe (OBSE) a UNODC;
18.
víta obnovené konštruktívne zapojenie USA na západnom Balkáne vrátane ich zamerania na boj proti korupcii; v tejto súvislosti zdôrazňuje vykonávací dekrét Spojených štátov, ktorým sa trestajú osoby prispievajúce k destabilizačnej situácii na západnom Balkáne, ako aj opatrenia USA zamerané na jednotlivcov a subjekty za ich významné korupčné činy; vyzýva EÚ, aby dôkladne posúdila možné pripojenie sa k takýmto opatreniam;
Konkrétne druhy organizovanej trestnej činnosti
19. konštatuje, že krajiny západného Balkánu sú v prípade obchodovania s ľuďmi, v ktorom sú obeťami väčšinou ženy a dievčatá obchodované na účely sexuálneho vykorisťovania, krajinami pôvodu, cieľovými krajinami a tranzitnými krajinami; konštatuje, že obchodovanie s ľuďmi je trestná činnosť s najvyšším pomerným podielom prepojení na organizovanú trestnú činnosť; vyzýva príslušné orgány, aby kládli väčší dôraz na prevenciu a posilnenie odolnosti skupín, ktoré sú zraniteľné voči rizikám obchodovania s ľuďmi, a zdôrazňuje potrebu prierezového prístupu zohľadňujúceho rodové hľadisko; víta spoločné opatrenia vykonané v spolupráci s medzinárodnými partnermi vrátane Interpolu a Europolu, ktoré viedli k zatknutiu podozrivých obchodníkov s ľuďmi a prevádzačov;
20. konštatuje, že krajiny západného Balkánu slúžia ako tranzitný koridor pre migrantov a utečencov a že veľké pohyby obyvateľstva v posledných rokoch predstavujú pre región a členské štáty obrovskú výzvu; požaduje zvýšené úsilie v boji proti prevádzačstvu a pri ochrane základných práv prevádzaných osôb, najmä maloletých bez sprievodu, a požaduje väčšiu výmenu informácií a lepšiu koordináciu medzi krajinami západného Balkánu a s členskými štátmi; nabáda EÚ a jej členské štáty, aby poskytovali väčšiu pomoc pri riešení týchto otázok, napríklad finančnú a technickú podporu, uzatvárajúc neformálne dohody a dohody o štatúte a podporujúc spoluprácu prostredníctvom úradu pre spoločné operácie a operačnej platformy – východné Stredozemie, a to pri zohľadnení špecifík a potrieb trasy cez západný Balkán, ako aj prostredníctvom pomoci pri vytváraní dôstojných podmienok prijímania; žiada posilnenie ochrany vonkajších hraníc EÚ v spolupráci so štátmi západného Balkánu;